b"\n_START_ARTICLE_\nAmor sota l'ar\xc3\xa7 blanc\n_START_SECTION_\nArgument\n_START_PARAGRAPH_\nLa Rep\xc3\xbablica Popular de la Xina durant els anys de la Revoluci\xc3\xb3 Cultural. La t\xc3\xadmida Jing Zhang (Zhou Dongyu) ha de viatjar a un indret remot de muntanya per a la seua reeducaci\xc3\xb3 pol\xc3\xadtica. El seu pare ha estat empresonat per dret\xc3\xa0 i la seua mare lluita per alimentar els seus tres fills. Jing sap que el seu futur i el de tota la fam\xc3\xadlia depenen del seu bon comportament davant de les autoritats. Al poble coneix Sun Jianxin (Shawn Dou), el simp\xc3\xa0tic fill d'un militar de l'elit del Partit Comunista Xin\xc3\xa8s. L'atracci\xc3\xb3 entre ells \xc3\xa9s m\xc3\xbatua, poderosa i innegable. El noi la festeja, per\xc3\xb2 la mare de Jin (Meijuan Xi) li recorda que cal tindre molta prud\xc3\xa8ncia i li diu que no se n'enamori. Jing intenta resistir-s'hi, per\xc3\xb2 Sun la persegueix i, malgrat tot, es continuaran veient d'amagatotis. L'amor pur, apassionat i secret floreix entre tots dos. Ning\xc3\xba ho ha de saber, i menys encara la mare de Jing. Tot d'una, Sun desapareix. Quan torna, Jing s'adona que alguna cosa ha canviat entre ells: haur\xc3\xa0 de revisar les seues idees sobre l'amor, l'honor i la lleialtat abans de decidir en qu\xc3\xa8 creu realment. La vida de tots dos mai no tornar\xc3\xa0 a \xc3\xa9sser la mateixa.\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nAmor sota l'ar\xc3\xa7 blanc \xc3\xa9s una pel\xc2\xb7l\xc3\xadcula senzilla, preciosa i amb algunes seq\xc3\xbc\xc3\xa8ncies memorables. S'hi narra l'espont\xc3\xa0nia, perseverant i gaireb\xc3\xa9 clandestina relaci\xc3\xb3 sentimental entre dos joves, encaixant alhora una amargant visi\xc3\xb3 de la Xina de Mao Zedong. Basant-se en una novel\xc2\xb7la de trets autobiogr\xc3\xa0fics d'una poc coneguda autora xinesa, el director Zhang Yimou escenifica de forma s\xc3\xb2bria, subtil i depurada un afable, per\xc3\xb2 a la fi tr\xc3\xa0gic relat de sentiments, temeritats i vides condicionades. La trama s'ubica en els durs anys de la Revoluci\xc3\xb3 Cultural del president Mao Zedong. Les circumst\xc3\xa0ncies de repressi\xc3\xb3 moral i social argumentades en la novel\xc2\xb7la s\xc3\xb3n trasllu\xc3\xafdes di\xc3\xa0fanament en el film, manifestant-se sense desmesura ni estrid\xc3\xa8ncia, com un tel\xc3\xb3 de fons que guarda la privacitat dels protagonistes. La figura central de la narraci\xc3\xb3 (la innocent filla d'un represaliat pol\xc3\xadtic) s'enamora de l'agrad\xc3\xb3s fill d'un general. Els joves intentaran relacionar-se i estimar-se, afanys obstaculitzats per un sistema en el qual s'imposa el puniment i la submissi\xc3\xb3 a les normes del Partit Comunista Xin\xc3\xa8s. Malgrat els seus greus ingredients dram\xc3\xa0tics, aquesta \xc3\xa9s una obra exquisida i folrada de caliu, tendresa i llum. Zhou Dongyu ser\xc3\xa0 recordada pel paper de la pudorosa Jing, un altre antol\xc3\xb2gic retrat femen\xc3\xad en el millor cinema del realitzador xin\xc3\xa8s. Igualment relacionat amb la llum, cal esmentar l'excepcional ofici de l'operador fotogr\xc3\xa0fic Zhao Xiaoding, ja acreditat en cinc anteriors pel\xc2\xb7l\xc3\xadcules de Yimou, cas de La casa de les dagues voladores (2004), amb la qual va \xc3\xa9sser nominat a l'Oscar._NEWLINE_Cal afegir que Zhang Yimou, cineasta cr\xc3\xadtic, encara que no especialment combatiu amb el r\xc3\xa8gim, va rodar la pel\xc2\xb7l\xc3\xadcula a la mateixa Xina, amb el corresponent perm\xc3\xads de les renovades autoritats comunistes, que \xc3\xbanicament veien en Mao un personatge hist\xc3\xb2ric i un l\xc3\xadder molt lluny\xc3\xa0 en el temps."